3. ลักษณะการประกอบธุรกิจ

3.1 ความเป็นมาและพัฒนาการที่สำคัญ

บริษัท ป่องทรัพย์ จำกัด (มหาชน) (“บริษัทฯ”) เริ่มประกอบธุรกิจตั้งแต่ปี 2524
และเป็นที่รู้จักอย่างดีในฐานะร้านค้าปลีกสิ่งบันเทิงในนาม “แมงป่อง”
ผู้ประกอบธุรกิจค้าปลีกสินค้าโฮมเอนเตอร์เทนเม้นท์ซอฟแวร์
โดยมีสาขาแรกตั้งอยู่ที่ศูนย์การค้าเดอะมอลล์ราชประสงค์ ซึ่งต่อมาได้ขยายสาขา Shop
แมงป่องเพิ่มขึ้นอย่างต่อเนื่อง เพื่อตอบสนองความต้องการของลูกค้าในด้านความบันเทิงภายในบ้าน
(Home Entertainment) ได้อย่างทั่วถึง ปัจจุบันบริษัทฯ
ถือเป็นหนึ่งในผู้นำในธุรกิจสินค้าความบันเทิงภายในบ้าน
โดยเป็นผู้ถือลิขสิทธิ์ภาพยนตร์ไทยและต่างประเทศ เพื่อผลิตสินค้าในรูปแบบบลูเรย์ ดิสก์ และดีวีดี
ตอบสนองความต้องการของลูกค้าทั่วประเทศ
รวมทั้งยังเป็นผู้ถือลิขสิทธิ์เพลงสากลต่างประเทศเพื่อจัดจำหน่ายเพลงในรูปแบบซีดี ภายใต้ตราสินค้า
MAXX MUSIC และ HARMONIC

สำหรับพัฒนาการที่สำคัญของบริษัทฯ ตั้งแต่ปี 2547 มีรายละเอียดพอสังเขปดังนี้

  ปี 2547 - บริษัทฯ เข้าจดทะเบียนในตลาดหลักทรัพย์แห่งประเทศไทยเมื่อวันที่ 5 พฤศจิกายน
  2547

  ปี 2548 - บริษัทฯย้ายสำนักงานใหญ่แห่งใหม่ไปที่ถนนลาดพร้าว ปากซอยลาดพร้าว 90
  ในเนื้อที่กว่า 9,500 ตารางเมตร และ

  - พัฒนาผลิตภัณฑ์ VCD ในระบบเสียง Dolby 5.1 Prologic II
  เป็นรายแรกของประเทศไทย ซึ่งได้ทำให้ผลิตภัณฑ์ VCD มีระบบเสียงที่ใกล้เคียงกับ DVD มากขึ้น

  ปี 2549 - เปิด Walk in Warehouse และ Megastore ในไตรมาสสองของปี 2549

  - เปลี่ยนชื่อบริษัทฯ จาก บริษัท แมงป่อง จำกัด (มหาชน) เป็น บริษัท ป่องทรัพย์ จำกัด
  (มหาชน)

ปี 2550 - ปรับกลยุทธ์เน้นการลดต้นทุนและค่าใช้จ่ายโดยการปิดสาขาที่ไม่ทำกำไร
ลดการจัดซื้อลิขสิทธิ์

  ที่ไม่สร้างกำไร เน้นการอบรมพนักงานขายให้มีทักษะในการให้บริการกับลูกค้า

  - ปลายปี 2550 ขยายตัวเข้าสู่หมวด Edutainment ด้วยการเป็นผู้ถือลิขสิทธิ์ผลิต
  จัดจำหน่ายขายขาด และให้เช่า Content
  ในหมวดสาระความรู้จากบริษัทผู้ผลิตชั้นนำระดับโลกถึง 9 แบรนด์ อาทิ BBC, National
  Geographic, Discovery Channel ในรูปแบบ Edutainment Software
  แต่เพียงผู้เดียวในประเทศไทย และปรับ Shop แมงป่องทุกสาขาในภาพลักษณ์ใหม่ภายใต้แนวคิด
  Edutainment Hub

  ปี 2551 - ปรับโครงสร้างทุนโดยในเดือน พฤษภาคม บริษัทฯ ได้ทำการเพิ่มทุนอีก
  28,284,792 หุ้นให้แก่ ผู้ถือหุ้นเดิม และ 69,500,750 หุ้น มูลค่าที่ตราไว้หุ้นละ 1 บาท
  ให้แก่นักลงทุนเฉพาะเจาะจง (บริษัท เจนเนอรัล เรคคอร์ด อินเตอร์เนชั่นแนล อินดัสตรี้
  จำกัด) จากนั้นในเดือนกันยายน ได้ทำการเพิ่มทุนอีก 23,200,000 หุ้น มูลค่าที่ตราไว้หุ้นละ 1
  บาท ให้แก่นักลงทุนเฉพาะเจาะจง (นายจักรพงษ์ สุธีสถาพร)
  รวมเป็นทุนจดทะเบียนที่ชำระแล้วทั้งสิ้น 413,985,042 บาท เป็นหุ้นสามัญจำนวน
  413,985,042 หุ้น มูลค่าที่ตราไว้หุ้นละ 1 บาท

  - ให้ความสำคัญกับการขยายตัวเข้าสู่หมวด Edutainment อย่างต่อเนื่องจากปลายปี 2550
  ซึ่งเป็นการนำร่องสู่การจำหน่ายสินค้าประเภทอื่นในหมวดเดียวกัน ซึ่งได้แก่ หนังสือ
  และแมกกาซีน และเนื่องจากการที่จำนวน Content ในกลุ่ม Entertainment
  โดยรวมมีจำนวนลดน้อยลง ดังนั้น ในช่วงไตมาสที่ 4/2551 บริษัทฯ จึงได้ทยอยปรับพื้นที่ Shop
  แมงป่องบางสาขาที่มีขนาดพื้นที่เหมาะสมและมีความต้องการของลูกค้าให้เป็นส่วนของ
  “แมงป่องบุ๊คส์” เพื่อจำหน่ายหนังสือ นิตยสาร พ็อกเกตบุคส์ เพื่อเพิ่มความหลากหลายในตัวสินค้า
  และเป็นการสร้างลูกค้ากลุ่มใหม่

  ปี 2552 - บริษัทฯ มุ่งเน้นให้ความสำคัญกับการบริหารจุดจำหน่ายของบริษัทฯ
  ที่มีอยู่ทั่วประเทศให้มีประสิทธิภาพสูงสุด
  โดยการเฝ้าติดตามยอดขายและความสามารถในการสร้างผลกำไรของแต่ละสาขาอย่างใกล้ชิด
  ลดขนาดพื้นที่ในบางสาขาให้เหมาะสมกับความสามารถในการสร้างยอดขายและทำเล
  รวมถึงปรับปรุงการจัดผังพื้นที่ การจัดวางสินค้า
  และตกแต่งให้ทันสมัยอยู่ตลอดเวลาเพื่อสร้างความน่าสนใจและดึงดูดให้เกิดการสัญจรเข้ามาภายในร้านมากขึ้น

  - ให้ความสำคัญกับการบริหารลิขสิทธิ์อย่างมีประสิทธิภาพสูงสุด
  โดยการนำสินค้าบางรายการที่จะมีคุณค่ามากขึ้นหากมีอายุมากขึ้น มาทำการสื่อสารทางการตลาด
  ให้ลูกค้าทราบเกี่ยวกับคุณค่า หรือรางวัลต่างๆ ที่เคยได้รับ
  รวมถึงทำการปรับเปลี่ยนบรรจุภัณฑ์ให้มีคุณค่าและสวยงามมากขึ้น

  ปี 2553 - บริษัทฯ ยังคงมุ่งเน้นให้ความสำคัญกับการบริหารจุดจำหน่ายให้มีประสิทธิภาพสูงสุด
  และให้ความสำคัญกับการบริหารลิขสิทธิ์อย่างมีประสิทธิภาพสูงสุด

-   จัดซื้อลิขสิทธิ์ภาพยนตร์ประเภท Second Price
    เพื่อผลิตและจำหน่ายภายในจุดจำหน่ายของบริษัทฯ ทำให้บริษัทฯ
    สามารถสร้างสรรค์รูปแบบผลิตภัณฑ์ให้สวยงาม โดดเด่น
    แตกต่างจากที่วางจำหน่ายในท้องตลาดทั่วไป
    และสามารถตอบสนองความต้องการของลูกค้าได้อย่างต่อเนื่อง

-   เพิ่มความหลากหลายในผลิตภัณฑ์เพลง
    โดยการจัดซื้อลิขสิทธิ์เพลงสากลที่ขับร้องโดยศิลปินต้นฉบับ
    และเป็นเพลงที่ได้รับความนิยมอย่างต่อเนื่องมาผลิตและจำหน่ายในรูปแบบซีดี ภายใต้ตราสินค้า
    HARMONIC

-   เจรจาปรับปรุงโครงสร้างหนี้กับเจ้าหนี้สถาบันทางการเงิน
    และเจ้าหนี้ธนาคารพาณิชย์ได้เป็นผลสำเร็จ ทำให้มีกำไรจากการปรับโครงสร้างหนี้ 183
    ล้านบาท และนอกจากเหตุผลดังกล่าวแล้ว การที่บริษัทฯ
    ให้ความสำคัญอย่างต่อเนื่องกับการบริหารจัดการให้มีประสิทธิภาพ จึงทำให้บริษัทฯ
    มีผลขาดทุนสุทธิหลังหักภาษีเงินได้เท่ากับ (56.04) ซึ่งลดลงจากปีก่อนถึง130.26 ล้านบาท
    และหนี้สินรวมของบริษัทฯ ลดลงจากปีก่อนถึง 137.22 ล้านบาท

  ปี 2554 - บริษัทฯ
  ให้ความสำคัญกับการบริหารจุดจำหน่ายและการให้บริการให้เกิดประสิทธิภาพสูงสุด
  ด้วยการร่วมกับคู่ค้าพันธมิตรในการจัดตกแต่งมุม 3D เพื่อให้ลูกค้าได้ทดลองชมภาพยนตร์ในระบบ
  3 มิติภายใน Shop และการนำอุปกรณ์ใหม่ๆ เช่น iPad2
  มาใช้เพื่อให้ลูกค้าสามารถทดลองฟังเพลงและเข้าชม Application ของบริษัทฯ
  (Application : mangpong) ได้

  - รุกธุรกิจออนไลน์อย่างเต็มตัว โดยการปรับปรุงรูปแบบเว็บไซด์ www.mangpong.co.th
  ใหม่ให้มีความทันสมัย สวยงาม น่าติดตามมากขึ้น
  และตอบสนองการสั่งซื้อสินค้าของลูกค้าได้อย่างรวดเร็วยิ่งขึ้น นอกจากนี้ยังได้จัดทำ
  Application ของบริษัทฯ (Application : mangpong) โดย Application
  ดังกล่าวยังสามารถเข้าสู่ Website www.mangpong.co.th ซึ่งมีข้อมูล Catalog สินค้า
  และข่าวสารประชาสัมพันธ์โปรโมชั่น ตลอดจนแนะนำสินค้าใหม่ๆ ให้ลูกค้าค้นหาข้อมูลสินค้า
  และสั่งซื้อสินค้าได้

  ปี 2555 - บริษัทฯ เริ่มจำหน่ายสินค้าประเภทอื่นที่เกี่ยวเนื่องกับสินค้าโฮมเอ็นเตอร์เทนเมนท์
  อาทิเช่น กล่องรับสัญญาณทีวีดาวเทียม แผ่นเกมส์ อุปกรณ์โทรศัพท์มือถือ เป็นต้น
  เพื่อเป็นการเพิ่มความหลากหลายของสินค้า และขยายฐานลูกค้ากลุ่มใหม่ด้วย

  - เมื่อวันที่ 28 ธันวาคม 2556 บริษัทฯ ได้รับการอนุมัติจากที่ประชุมวิสามัญผู้ถือหุ้นครั้งที่
  1/2556 ให้เพิ่มทุนจดทะเบียนของบริษัทฯ จำนวน 2,897,895,294 บาท
  จากทุนจดทะเบียนเดิม 413,985,042 บาท เป็นทุนจดทะเบียนใหม่ 3,311,880,336 บาท
  แบ่งออกเป็นหุ้นสามัญ 3,311,880,336 หุ้น มูลค่าที่ตราไว้หุ้นละ 1 บาท
  โดยการออกหุ้นใหม่เป็นหุ้นสามัญ จำนวน 2,897,895,294 หุ้น มูลค่าที่ตราไว้หุ้นละ 1 บาท

ณ วันที่ 31 ธันวาคม 2555 บริษัท ป่องทรัพย์ จำกัด (มหาชน) มีทุนจดทะเบียนชำระแล้วจำนวน
413,985,042 บาท และทำการจดทะเบียนเพิ่มทุนชำระแล้วจำนวน 463,766,143 บาท เมื่อวันที่
12 กุมภาพันธ์ 2556 ทำให้ปัจจุบันบริษัทฯ มีทุนจดทะเบียนชำระแล้วจำนวน 877,751,185 บาท
ดำเนินธุรกิจครอบคลุมสิ่งบันเทิงภายในบ้านทั้งในด้านภาพและเสียง

3.2 การประกอบธุรกิจของบริษัทฯ

บริษัทฯ มีการบริหารและจัดการธุรกิจภายใต้การดำเนินงานของบริษัทฯ โดยมีโครงสร้างธุรกิจ ดังนี้

  1) การถือครองลิขสิทธิ์ผลิตและจำหน่ายภาพยนตร์

ในปีที่ผ่านมาการจัดซื้อลิขสิทธิ์ภาพยนตร์ของบริษัทฯ เป็นการจัดซื้อลิขสิทธิ์ประเภท Second Run
เพื่อนำมาผลิตในรูปแบบบลูเรย์ ดิสก์ และดีวีดี ภายใต้ตราสินค้า “แมงป่อง” เพื่อจำหน่ายเฉพาะที่
Shop แมงป่อง 40 สาขา เนื่องจากภาพยนตร์ดังกล่าวยังมีความต้องการซื้อจากลูกค้าอย่างต่อเนื่อง
และบริษัทฯ ยังสามารถสามารถสร้างสรรค์รูปแบบผลิตภัณฑ์ให้สวยงาม โดดเด่น
แตกต่างจากที่วางจำหน่ายในท้องตลาดทั่วไป อีกด้วย

-   บริษัทฯ ถือครองลิขสิทธิ์ภาพยนตร์เพื่อผลิตและจำหน่ายภายใน Shop แมงป่อง
    โดยจัดหาจากตัวแทนจำหน่ายในประเทศ ได้แก่ ภาพยนตร์ของค่ายสหมงคลฟิล์ม,
    มงคลเมเจอร์, เอ็ม พิคเจอร์ส เป็นต้น

-   เป็นผู้จำหน่ายสินค้าเพื่อความบันเทิงภายในบ้านโดยการขายปลีกผ่านสาขาของบริษัทฯ
    ที่กระจายอยู่ทั่วประเทศ 40 สาขา ทั้งสินค้าที่บริษัทฯ
    เป็นเจ้าของลิขสิทธิ์เองและสินค้าลิขสิทธิ์ของคู่ค้า
    เพื่อสร้างความหลากหลายของสินค้าและสามารถตอบสนองความต้องการลูกค้าได้อย่างครบถ้วน

  2) การถือครองลิขสิทธิ์ผลิตและจำหน่ายเพลงสากล

บริษัทฯ จัดซื้อลิขสิทธิ์เพลงสากลจากผู้ผลิตชั้นนำในต่างประเทศอย่างต่อเนื่องมานานมากกว่า 10 ปี
มีลิขสิทธิ์เพลงที่ถือครองอยู่กว่า 10,000 เพลง และจัดซื้อเพิ่ม 200-250 เพลงต่อปี
เพื่อนำมาผลิตเป็นอัลบั้มเพลงในรูปแบบ ซีดี และวางจำหน่ายเพื่อรองรับเทศกาลต่างๆ
อย่างต่อเนื่องตลอดทั้งปี ภายใต้แบรนด์ MAXX MUSIC
และจัดซื้อลิขสิทธิ์เพลงสากลที่นำเพลงที่ได้รับความนิยมมาทำดนตรีแนวใหม่
และบันทึกเสียงคุณภาพระดับ 24-Bit มาผลิตและจำหน่ายในรูปแบบซีดีแผ่นทอง ภายใต้แบรนด์
HARMONIC ซึ่งก็ได้รับการตอบรับจากลูกค้าเป็นอย่างดี

3.  โครงสร้างรายได้

  โครงสร้างรายได้ของบริษัทฯ ในช่วงที่ผ่านมาสามารถจำแนกได้ดังนี้

  หน่วย : ล้านบาท

  -------------------------- ---------- --------- ---------- --------- ---------- ---------
                             2555                 2554                 2553       

                             จำนวน      สัดส่วน (%) จำนวน      สัดส่วน (%) จำนวน      สัดส่วน (%)

                             (ล้านบาท)             (ล้านบาท)             (ล้านบาท)   

  ขายสินค้า                    525.74     96.61%    529.05     97.30%    532.81     71.72%

  - ขายส่ง                    1.34       0.24%     4.51       0.83%     33.19      4.47%

  - ขายปลีก                   524.40     96.37%    524.54     96.47%    499.62     67.25%

  รายได้ค่าเช่าและบัตรสมาชิก      15.89      2.92%     11.67      2.15%     4.19       0.57%

  อื่นๆ                        2.55       0.47%     3.01       0.55%     205.88     27.71%

  รวม                        544.18     100.00%   543.73     100.00%   742.88     100.00%
  -------------------------- ---------- --------- ---------- --------- ---------- ---------

3.4 เป้าหมายการดำเนินธุรกิจ

บริษัทฯ มีเป้าหมายหลักในการเป็นผู้นำในธุรกิจค้าปลีกสินค้าเพื่อความบันเทิงภายในบ้าน (Home
Entertainment) ที่มีคุณภาพและทันสมัยตรงตามความต้องการของตลาด
โดยเข้าถึงกลุ่มลูกค้าทุกเพศทุกวัย และเพื่อให้บรรลุเป้าหมายดังกล่าว บริษัทฯ
มีนโยบายที่จะเพิ่มผลิตภัณฑ์ใหม่ๆ
ทั้งภาพยนตร์และเพลงโดยการจัดหาลิขสิทธิ์ที่มีคุณภาพและเป็นที่ต้องการของลูกค้าทุกๆ
กลุ่มอย่างต่อเนื่อง เพื่อนำมาผลิตเป็นสินค้าความบันเทิงในรูปแบบต่างๆ ที่มีความทันสมัย
สอดคล้องกับความนิยมของตลาด
และจัดจำหน่ายผ่านช่องทางการจัดจำหน่ายที่ครอบคลุมพื้นที่ทั่วประเทศโดยใช้สาขาของบริษัทฯ
เป็นช่องทางหลักในการกระจายสินค้าสู่ผู้บริโภค
และมีนโยบายที่จะพัฒนาคุณภาพของพนักงานขายให้มีความรอบรู้สามารถให้ข้อมูลและแนะนำสินค้าได้อย่างถูกต้องและตรงความต้องการของลูกค้าได้เป็นอย่างดี